**Vin ţigăncile la crâng…**

*George Topârceanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vin ţigăncile la crâng

Să culeagă viorele,

Vin cu fustele-n parâng

Şi cu dancii după ele.

Şi e soare

Pe ponoare,

Şi miroase-n vânt a floare

Pe cărările pustii,

Prin stufişurile goale

Năpădite de basmale

Şi de zdrenţe stacojii…

Vin ţigăncile grăbit,

Să culeagă pe sub mladă

Flori cu mâzgă de zăpadă

Din huceagul adormit,

Şi s-aducă-n paneraş

Primăvara la oraş:

– Urzicele, urzicele,

Ghiocei şi viorele,

Albăstriţe de suhat!

– Iarbă-mare, iarbă-mare,

Să şi-o puie-n scăldătoare

Fetele de măritat…